title: 2017 m. balandžio 27 d. Europos Parlamento sprendimas (ES) 2017/1696 dėl Europos vertybinių popierių ir rinkų institucijos 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/278

         EUROPOS PARLAMENTO SPRENDIMAS (ES) 2017/1696
   2017 m. balandžio 27 d.
   dėl Europos vertybinių popierių ir rinkų institucijos 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos vertybinių popierių ir rinkų institucijos 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos vertybinių popierių ir rinkų institucijos 2015 finansinių metų metinių ataskaitų kartu su Institucijos atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad Institucija įvykdė 2015 finansinių metų biudžetą (05873/2017 – C8-0074/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (4), ypač į jo 64 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir į Ekonomikos ir pinigų politikos komiteto nuomonę (A8-0124/2017),

               1.

               patvirtina Europos vertybinių popierių ir rinkų institucijos vykdomajai direktorei, kad Institucijos 2015 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos vertybinių popierių ir rinkų institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 162.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 331, 2010 12 15, p. 84.

      (5)  OL L 328, 2013 12 7, p. 42.


title: 2012/534/ES: 2012 m. rugsėjo 24 d. Tarybos sprendimas dėl pozicijos, kurios Europos Sąjunga turi laikytis ES ir ICAO jungtiniame komitete dėl Sprendimo dėl Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas, priedo dėl aviacijos saugumo priėmimo

text:
2.10.2012

               LT

               Europos Sąjungos oficialusis leidinys

               L 266/37

         TARYBOS SPRENDIMAS
   2012 m. rugsėjo 24 d.
   dėl pozicijos, kurios Europos Sąjunga turi laikytis ES ir ICAO jungtiniame komitete dėl Sprendimo dėl Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas, priedo dėl aviacijos saugumo priėmimo
   (2012/534/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2012 m. kovo 8 d. Tarybos sprendimas 2012/243/ES dėl Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas, sudarymo ir su tuo susijusios procedūrinės tvarkos (1) (toliau – bendradarbiavimo memorandumas), įsigaliojo 2012 m. kovo 29 d.;

               (2)

               pagal bendradarbiavimo memorandumo 7.3 straipsnio c punktą Jungtinis komitetas, įsteigtas pagal bendradarbiavimo memorandumo 7.1 straipsnį, gali priimti bendradarbiavimo memorandumo priedus;

               (3)

               reikėtų nustatyti poziciją, kurios Jungtiniame komitete Europos Sąjunga turi laikytis dėl priedo dėl aviacijos saugumo, kuris bus pridėtas prie bendradarbiavimo memorandumo, priėmimo,

         PRIĖMĖ ŠĮ SPRENDIMĄ:
   1 straipsnis
   Pozicija dėl bendradarbiavimo memorandumo priedo dėl aviacijos saugumo priėmimo, kurios Europos Sąjunga turi laikytis ES ir ICAO jungtiniame komitete, kaip nurodyta Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas (toliau – bendradarbiavimo memorandumas), 7.3 straipsnio c punkte, grindžiama ES ir ICAO jungtinio komiteto sprendimo projektu, kuris pridedamas prie šio sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. rugsėjo 24 d.

            Tarybos vardu

            Pirmininkas

         S. ALETRARIS

      (1)  OL L 121, 2012 5 8, p. 16.

      PROJEKTAS
      ES IR ICAO JUNGTINIO KOMITETO SPRENDIMAS
      … m. … … d.
      dėl Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas, priedo dėl aviacijos saugumo priėmimo
      ES IR ICAO JUNGTINIS KOMITETAS,
      atsižvelgdamas į Europos Sąjungos ir Tarptautinės civilinės aviacijos organizacijos bendradarbiavimo memorandumą, kuriuo grindžiamas glaudesnis bendradarbiavimas (toliau – ICAO bendradarbiavimo memorandumas), ypač į jo 7.3 straipsnio c punktą,
      kadangi:
      į ICAO bendradarbiavimo memorandumą reikėtų įtraukti priedą dėl aviacijos saugumo,
      PRIĖMĖ ŠĮ SPRENDIMĄ:
      1 straipsnis
      Šio sprendimo priedas priimamas ir yra neatskiriama ICAO bendradarbiavimo memorandumo dalis.
      2 straipsnis
      Šis sprendimas įsigalioja jo priėmimo dieną.

         Priimta

               ES ir ICAO jungtinio komiteto vardu

               Pirmininkai

         PRIEDAS

               „II PRIEDAS. AVIACIJOS SAUGUMAS
               1.   Tikslai

                           1.1.

                           Šalys susitaria bendradarbiauti aviacijos saugumo srityje pagal Europos Sąjungos ir Tarptautinės civilinės aviacijos organizacijos (ICAO) bendradarbiavimo memorandumą, pasirašytą 2011 m. balandžio 28 d. Monrealyje ir 2011 m. gegužės 4 d. Briuselyje.

                           1.2.

                           Vykdydamos savo įsipareigojimą užtikrinti aukščiausio lygio aviacijos saugumą visame pasaulyje, visų pirma taikant ICAO standartus ir rekomenduojamą praktiką, Šalys susitaria glaudžiai bendradarbiauti jų vykdomos aviacijos saugumo veiklos srityje.

                     2.   Taikymo sritis

                           2.1.

                           Siekdamos 1 dalyje nustatytų tikslų, Šalys susitaria bendradarbiauti:

                                       a)

                                       reguliariai palaikyti dialogą abiem Šalims svarbiais aviacijos saugumo klausimais;

                                       b)

                                       pagal taikytinas taisykles reguliariai keistis svarbia aviacijos saugumo informacija;

                                       c)

                                       dalyvauti aviacijos saugumo veikloje;

                                       d)

                                       prireikus analizuoti, kaip valstybės laikosi ICAO standartų, taiko rekomenduojamą praktiką, veiksmingai įgyvendina aviacijos saugumo priežiūros sistemą;

                                       e)

                                       stebi, kaip ES valstybės laikosi ICAO standartų, taiko rekomenduojamą praktiką, veiksmingai įgyvendina aviacijos saugumo priežiūros sistemą;

                                       f)

                                       tęsia bendradarbiavimą reguliavimo ir standartų nustatymo klausimais;

                                       g)

                                       rengia ir teikia techninę pagalbą;

                                       h)

                                       skatina regioninį bendradarbiavimą;

                                       i)

                                       keičiasi ekspertais; ir

                                       j)

                                       rengia aviacijos saugumo mokymą.

                     3.   Įgyvendinimas

                           3.1.

                           Šalys gali nustatyti darbo tvarką, kurioje nurodomi tarpusavyje suderinti mechanizmai ir procedūros, kad būtų galima veiksmingai bendradarbiauti 2.1 straipsnyje nurodytose srityse. Šią darbo tvarką priima Jungtinis komitetas.

                     4.   Dialogas

                           4.1.

                           Šalys reguliariai rengia susitikimus ir (arba) telekonferencijas, siekdamos aptarti abiem Šalims svarbius aviacijos saugumo klausimus ir prireikus koordinuoti veiklą.

                     5.   Keitimasis aviacijos saugumo informacija, moksliniai tyrimai arba studijos ir analizė

                           5.1.

                           Nepažeisdamos savo taikytinų taisyklių, Šalys nustato darbo tvarką, kurioje nurodoma, kokia informacija ir analizės rezultatais jos gali keistis, remdamosi informacija, surinkta pagal jų atitinkamas audito ir tikrinimo programas; taip pat nustatomas keitimosi mechanizmas, kuris pagal bendradarbiavimo memorandumo 6 straipsnį padėtų užtikrinti iš kitos Šalies gautos informacijos konfidencialumą.

                           5.2.

                           Šalys bendradarbiauja aviacijos saugumo veiklos srityje: keičiasi svarbiais ir tinkamais duomenimis, mokslinių tyrimų, studijų duomenimis, informacija ir dokumentais, ir sudaro palankias sąlygas abiem Šalims dalyvauti posėdžiuose.

                     6.   Dalyvavimas aviacijos saugumo veikloje

                           6.1.

                           Kad būtų užtikrintas glaudus bendradarbiavimas ir veiksmų koordinavimas, kiekviena Šalis, įgyvendindama šį priedą, tam tikrais atvejais kviečia, laikydamasi nustatytų taisyklių ar tvarkos, kitą Šalį dalyvauti su aviacijos saugumu susijusioje veikloje ir susitikimuose. Tokio dalyvavimo sąlygos nustatomos Šalių suderintoje darbo tvarkoje.

                     7.   Reguliavimo klausimai

                           7.1.

                           Kiekviena Šalis užtikrina, kad kita Šalis būtų informuojama apie visus jos įstatymus, teisės aktus, standartus, reikalavimus ir rekomenduojamą praktiką, kurie gali turėti įtakos priedo įgyvendinimui, taip pat apie bet kokius jų pakeitimus.

                           7.2.

                           Šalys laiku praneša viena kitai apie visus siūlomus savo atitinkamų įstatymų, teisės aktų, standartų, reikalavimų ir rekomenduojamos praktikos pakeitimus, jei tokie pakeitimai gali turėti įtakos šiam priedui.

                           7.3.

                           Siekdamos visuotinai suderinti aviacijos saugumo taisykles ir standartus, įvairiuose taisyklių nustatymo ar standartų ir rekomenduojamos praktikos rengimo etapuose Šalys informuoja viena kitą apie techninius reguliavimo klausimus aviacijos saugumo srityje ir tam tikrais atvejais gali būti kviečiamos dalyvauti susijusių techninių įstaigų darbe.

                           7.4.

                           Šalys laiku teikia viena kitai informaciją apie sprendimus ir rekomendacijas, turinčius įtakos aviacijos saugumui.

                           7.5.

                           Prireikus ES pradeda dialogą su ICAO, kad pateiktų techninę informaciją, jei dėl ES teisės aktų taikymo iškiltų klausimų, susijusių su atitiktimi ICAO standartams ir su ICAO rekomenduojamos praktikos taikymu.

                     8.   Techninė pagalba

                           8.1.

                           Šalys koordinuoja valstybėms teikiamą pagalbą, siekdamos užtikrinti, kad būtų veiksmingai naudojami ištekliai ir nebūtų dubliuojamos pastangos, taip pat keičiasi informacija apie techninės pagalbos projektus ir programas, susijusius su aviacijos saugumu.

                           8.2.

                           Šalys glaudžiai bendradarbiauja, kad padėtų ES valstybėms ir kitoms valstybėms (jei būtina) didinti veiksmingo valstybės saugumo priežiūros sistemų svarbiausių aspektų įgyvendinimo lygį ir atitikties ICAO standartams ir rekomenduojamai praktikai lygį. Toks bendradarbiavimas apima keitimąsi informacija, suinteresuotųjų Šalių dialogo sąlygų gerinimą ir visos su technine pagalba susijusios veiklos koordinavimą, tačiau tokia bendradarbiavimo veikla neapsiribojama.

                     9.   Regioninis bendradarbiavimas

                           9.1.

                           Tais atvejais, kai taikant regioninį metodą galima padidinti išlaidų efektyvumą ir taikyti tobulesnes priežiūros ir (arba) standartizacijos procedūras, Šalys teikia pirmenybę veiklai, kuria siekiama paspartinti standartų ir rekomenduojamos praktikos įgyvendinimą.

                     10.   Ekspertų pagalba

                           10.1.

                           Nepažeisdamos ekspertų pagalbos schemų, parengtų ne pagal šį priedą, Šalys, gavusios prašymą, stengiasi suteikti viena kitai galimybę pasikviesti techninės patirties atitinkamose aviacijos saugumo srityse turinčių ekspertų, kurie atliktų šio priedo taikymo sričiai priskirtas užduotis ir dalyvautų tokiai taikymo sričiai priskirtoje veikloje. Tokios ekspertų pagalbos sąlygos išsamiau nustatomos Šalių darbo tvarkoje.

                     11.   Mokymas

                           11.1.

                           Tam tikrais atvejais kiekviena Šalis sudaro palankias sąlygas kitos Šalies darbuotojams dalyvauti visose jos siūlomose su aviacijos saugumu susijusiose mokymo programose.

                           11.2.

                           Šalys keičiasi informacija apie medžiagą, susijusią su aviacijos saugumo srities mokymo programomis, ir tam tikrais atvejais koordinuoja veiklą ir bendradarbiauja rengdamos mokymo programas.

                           11.3.

                           Vykdydamos šio priedo 9 punkte nurodytą veiklą, Šalys bendradarbiauja, kad stažuotojams iš valstybių ar regionų, kuriems kuri nors iš Šalių teikia techninę pagalbą, sudarytų palankias sąlygas dalyvauti mokymo programose ir koordinuoja jų dalyvavimą.

                     12.   Peržiūra

                           12.1.

                           Šalys reguliariai peržiūri, kaip įgyvendinamas šis priedas, ir, prireikus, atsižvelgia į visus svarbius politikos ar reguliavimo srities pokyčius.

                           12.2.

                           Šio priedo peržiūrą atlieka pagal bendradarbiavimo memorandumo 7 straipsnį įsteigtas Jungtinis komitetas.

                     13.   Įsigaliojimas, pakeitimai ir galiojimo nutraukimas

                           13.1.

                           Šis priedas įsigalioja tą dieną, kai jį priima Jungtinis komitetas, ir lieka galioti iki galiojimo nutraukimo.

                           13.2.

                           Pagal šį priedą suderinta darbo tvarka įsigalioja tą dieną, kai ją priima Jungtinis komitetas.

                           13.3.

                           Visus pagal šį priedą priimtos darbo tvarkos pakeitimus arba jos galiojimo nutraukimą tvirtina Jungtinis komitetas.

                           13.4.

                           Bet kuri Šalis priedo galiojimą gali bet kada nutraukti. Toks nutraukimas įsigalioja praėjus 6 mėnesiams po to, kai viena Šalis gauna kitos Šalies rašytinį pranešimą apie nutraukimą, jeigu Šalys abipusiu susitarimu minėto pranešimo apie nutraukimą neatšaukia iki šešių mėnesių laikotarpio pabaigos.

                           13.5.

                           Nepaisant jokių kitų šio straipsnio nuostatų, jei bendradarbiavimo memorandumo galiojimas nutraukiamas, kartu nutraukiamas šio priedo ir pagal jį patvirtintos darbo tvarkos galiojimas.“


title: 2014 m. gruodžio 15 d. Tarybos ir Komisijos sprendimas (ES, Euratomas) 2015/60 dėl pozicijos, kurios Europos Sąjungos ir Europos atominės energijos bendrijos vardu turi būti laikomasi Asociacijos taryboje, įsteigtoje Europos Sąjungos, Europos atominės energijos bendrijos bei jos valstybių narių ir Ukrainos asociacijos susitarimu, dėl Asociacijos tarybos sprendimų dėl Asociacijos tarybos, Asociacijos komiteto ir pakomitečių darbo tvarkos taisyklių priėmimo, dviejų pakomitečių įsteigimo ir tam tikrų Asociacijos tarybos įgaliojimų perdavimo Asociacijos komitetui prekybos klausimais priėmimo

text:
16.1.2015

               LT

               Europos Sąjungos oficialusis leidinys

               L 10/30

         TARYBOS IR KOMISIJOS SPRENDIMAS (ES, Euratomas) 2015/60
   2014 m. gruodžio 15 d.
   dėl pozicijos, kurios Europos Sąjungos ir Europos atominės energijos bendrijos vardu turi būti laikomasi Asociacijos taryboje, įsteigtoje Europos Sąjungos, Europos atominės energijos bendrijos bei jos valstybių narių ir Ukrainos asociacijos susitarimu, dėl Asociacijos tarybos sprendimų dėl Asociacijos tarybos, Asociacijos komiteto ir pakomitečių darbo tvarkos taisyklių priėmimo, dviejų pakomitečių įsteigimo ir tam tikrų Asociacijos tarybos įgaliojimų perdavimo Asociacijos komitetui prekybos klausimais priėmimo
   EUROPOS SĄJUNGOS TARYBA,
   EUROPOS KOMISIJA,
   atsižvelgdamos į Sutartį dėl Europos Sąjungos veikimo, visų pirma į 217 straipsnį kartu su jos 218 straipsnio 9 dalimi,
   atsižvelgdamos į Europos atominės energijos bendrijos steigimo sutartį, visų pirma į jos 101 straipsnį,
   atsižvelgdamos į Europos Komisijos pasiūlymą,
   kadangi:

               (1)

               Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (1) (toliau – Susitarimas) 486 straipsnyje numatytas laikinas Susitarimo taikymas iš dalies;

               (2)

               Tarybos sprendimo 2014/295/ES (2) 4 straipsnyje ir Tarybos sprendimo 2014/668/ES (3) nurodyta, kurios Susitarimo dalys turi būti taikomos laikinai;

               (3)

               remiantis Susitarimo 462 straipsnio 2 dalimi, Asociacijos taryba turi nustatyti savo darbo tvarkos taisykles;

               (4)

               pagal Susitarimo 462 straipsnio 3 dalį Asociacijos tarybai paeiliui pirmininkauja Sąjungos atstovas ir Ukrainos atstovas;

               (5)

               remiantis Susitarimo 464 straipsnio 1 dalimi, Asociacijos tarybai atlikti pareigas padeda Asociacijos komitetas ir pagal Susitarimo 465 straipsnio 1 dalį Asociacijos taryba savo darbo tvarkos taisyklėse nustato Asociacijos komiteto pareigas ir funkcijas;

               (6)

               remiantis Susitarimo 466 straipsnio 2 dalimi, Asociacijos taryba gali nuspręsti steigti bet kokį Susitarimo įgyvendinimui būtiną specialų konkrečioms sritims skirtą komitetą ar organą, kuris padėtų Asociacijos tarybai vykdyti jos pareigas. Remiantis Susitarimo 466 straipsnio 3 dalimi, Asociacijos komitetas gali taip pat steigti pakomitečius;

               (7)

               remiantis Susitarimo 461 straipsnio 1 dalimi, Asociacijos taryba yra atsakinga už Susitarimo taikymo ir įgyvendinimo stebėseną bei priežiūrą. Remiantis Susitarimo 465 straipsnio 2 dalimi, Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus. Remiantis Susitarimo 463 straipsnio 3 dalimi ir 465 straipsnio 2 dalimi, Asociacijos taryba turėtų perduoti Asociacijos komitetui prekybos klausimais, kaip nustatyta Susitarimo 465 straipsnio 4 dalyje, įgaliojimus atnaujinti arba iš dalies keisti Susitarimo priedus, susijusius su IV antraštinės dalies (Prekyba ir su prekyba susiję klausimai) 1 (Susitarimo I-C ir I-D priedai), 2 (Susitarimo II priedas) ir 3, 5, 6 ir 8 skyriais, jeigu tuose skyriuose nėra konkrečių nuostatų dėl tų priedų atnaujinimo arba dalinio pakeitimo;

               (8)

               siekiant užtikrinti veiksmingą Susitarimo įgyvendinimą, reikėtų kuo skubiau priimti Asociacijos tarybos, Asociacijos komiteto ir pakomitečių darbo tvarkos taisykles, ir jas turėtų būti galima priimti pasitelkiant rašytinę procedūrą;

               (9)

               todėl Sąjungos pozicija Asociacijos taryboje turėtų būti grindžiama pridedamų sprendimų projektais,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Europos Sąjungos ir Europos atominės energijos bendrijos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo 464 straipsniu įsteigtoje Asociacijos taryboje dėl:

               —

               Asociacijos tarybos, Asociacijos komiteto ir pakomitečių darbo tvarkos taisyklių priėmimo,

               —

               dviejų pakomitečių įsteigimo ir

               —

               tam tikrų Asociacijos tarybos įgaliojimų perdavimo Asociacijos komitetui prekybos klausimais, kaip nustatyta Susitarimo 465 straipsnio 2 dalyje, grindžiama prie šio sprendimo pridėtų Asociacijos tarybos sprendimų projektais.

         2.   Asociacijos tarybos sprendimų projektų neesminiams techninio pobūdžio pakeitimams Sąjungos atstovai Asociacijos taryboje gali pritarti be papildomo Europos Sąjungos Tarybos sprendimo.
   2 straipsnis
   Asociacijos tarybai Sąjungos vardu pirmininkauja Sąjungos vyriausiasis įgaliotinis užsienio reikalams ir saugumo politikai, atsižvelgiant į jo Sutartyse nustatytas pareigas arba kaip Užsienio reikalų tarybos pirmininkas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gruodžio 15 d.

            Tarybos vardu

            Pirmininkė

         F. MOGHERINI

            Komisijos vardu

            Pirmininkas

         J.-C. JUNCKER

      (1)  OL L 161, 2014 5 29, p. 3.

      (2)  2014 m. kovo 17 d. Tarybos sprendimas 2014/295/ES dėl Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo preambule, 1 straipsniu ir I, II ir VII antraštinėmis dalimis (OL L 161, 2014 5 29, p. 1).

      (3)  2014 m. birželio 23 d. Tarybos sprendimas 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 278, 2014 9 20, p. 1).

      PROJEKTAS
      ES IR UKRAINOS ASOCIACIJOS TARYBOS SPRENDIMAS Nr. 1/2014
      … m. … … d.
      kuriuo priimamos Asociacijos tarybos, Asociacijos komiteto ir pakomitečių darbo tvarkos taisyklės
      ES IR UKRAINOS ASOCIACIJOS TARYBA,
      atsižvelgdama į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1) (toliau – Susitarimas), ypač į jo 462 straipsnį,
      kadangi:

                  (1)

                  remiantis Susitarimo 486 straipsniu, kai kurios Susitarimo dalys laikinai taikomos nuo 2014 m. lapkričio 1 d.;

                  (2)

                  remiantis Susitarimo 462 straipsnio 2 dalimi, Asociacijos taryba turi nustatyti savo darbo tvarkos taisykles;

                  (3)

                  remiantis Susitarimo 464 straipsnio 1 dalimi, Asociacijos tarybai atlikti pareigas padeda Asociacijos komitetas, o pagal Susitarimo 465 straipsnio 1 dalį Asociacijos taryba savo darbo tvarkos taisyklėse turi nustatyti Asociacijos komiteto pareigas ir funkcijas;

            PRIĖMĖ ŠĮ SPRENDIMĄ:
      1 straipsnis
      Priimamos Asociacijos tarybos, Asociacijos komiteto ir pakomitečių darbo tvarkos taisyklės, išdėstytos atitinkamai I ir II prieduose.
      2 straipsnis
      Šis sprendimas įsigalioja jo priėmimo dieną.

         Priimta …

               Asociacijos tarybos vardu

               Pirmininkas

         (1)  OL L 161, 2014 5 29, p. 3.

         I PRIEDAS

            ASOCIACIJOS TARYBOS DARBO TVARKOS TAISYKLĖS

         1 straipsnis
         Bendrosios nuostatos
         1.   Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 461 straipsnio 1 dalimi įsteigta Asociacijos taryba pareigas atlieka vadovaudamasi Susitarimo 461 ir 463 straipsniais.
         2.   Kaip numatyta Susitarimo 5 straipsnio 1 dalyje, Šalys reguliariai rengia aukščiausiojo lygio politinio dialogo susitikimus. Pagal Susitarimo 5 straipsnio 2 dalį ministrų lygmens politinis dialogas abipusiu sutarimu palaikomas Asociacijos taryboje, nurodytoje Susitarimo 460 straipsnyje, ir rengiant reguliarius Šalių atstovų posėdžius užsienio reikalų ministrų lygmeniu.
         3.   Kaip numatyta Susitarimo 462 straipsnio 1 dalyje, Asociacijos tarybą sudaro Europos Sąjungos Tarybos bei Europos Komisijos ir Ukrainos Vyriausybės nariai. Asociacijos tarybos sudėtis priklauso nuo konkrečių bet kuriame posėdyje spręstinų klausimų. Asociacijos taryba posėdžiauja ministrų lygmeniu.
         4.   Kaip numatyta Susitarimo 463 straipsnio 1 dalyje ir siekiant Susitarimo tikslų, Asociacijos taryba įgaliojama priimti Šalims privalomus sprendimus. Asociacijos taryba imasi tinkamų priemonių įgyvendindama savo sprendimus ir prireikus šiuo Susitarimu įsteigtiems specialiesiems organams suteikia įgaliojimus veikti jos vardu. Asociacijos taryba taip pat gali teikti rekomendacijas. Ji priima savo sprendimus ir rekomendacijas Šalių susitarimu, užbaigus atitinkamas jiems priimti skirtas vidaus procedūras. Asociacijos taryba savo įgaliojimus gali perduoti Asociacijos komitetui.
         5.   Šiose darbo tvarkos taisyklėse sąvokos „Šalys“ apibrėžtis atitinka Susitarimo 482 straipsnyje pateiktą apibrėžtį.
         2 straipsnis
         Pirmininkavimas
         Asociacijos tarybai Šalys pirmininkauja paeiliui po 12 mėnesių. Pirmasis laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d.
         3 straipsnis
         Posėdžiai
         1.   Asociacijos taryba posėdžiauja bent kartą per metus, o kai būtina – Šalių abipusiu susitarimu. Jei Šalys nesusitaria kitaip, Asociacijos tarybos posėdžiai vyksta įprastoje Europos Sąjungos Tarybos posėdžių vietoje.
         2.   Asociacijos tarybos posėdžiai rengiami Šalių sutartu laiku.
         3.   Asociacijos tarybos posėdžius, likus ne mažiau kaip 30 kalendorinių dienų iki posėdžio dienos, kartu sušaukia Asociacijos tarybos sekretoriai, suderinę su Asociacijos tarybos pirmininku.
         4 straipsnis
         Atstovavimas
         1.   Negalintys dalyvauti Asociacijos tarybos nariai gali būti atstovaujami. Jei narys nori, kad jam būtų atstovaujama, iki posėdžio, kuriame nariui bus atstovaujama, jis turi Asociacijos tarybos pirmininkui raštu pranešti atstovo vardą ir pavardę.
         2.   Asociacijos tarybos nario atstovas turi visas to nario teises.
         5 straipsnis
         Delegacijos
         1.   Asociacijos tarybos narius gali lydėti pareigūnai. Prieš kiekvieną posėdį per Asociacijos tarybos sekretoriatą Asociacijos tarybos pirmininkui pranešama apie planuojamą kiekvienos Šalies delegacijos sudėtį.
         2.   Šalims susitarus Asociacijos taryba į posėdžius stebėtojų teisėmis gali pakviesti Šalių kitų organų atstovų arba nepriklausomų tam tikros srities ekspertų, kurie pateiktų informacijos tam tikrais klausimais. Šalys susitaria dėl sąlygų, kuriomis šie stebėtojai gali dalyvauti posėdžiuose.
         6 straipsnis
         Sekretoriatas
         Europos Sąjungos Tarybos Generalinio sekretoriato pareigūnas ir Ukrainos pareigūnas drauge atlieka Asociacijos tarybos sekretorių funkcijas.
         7 straipsnis
         Korespondencija
         1.   Asociacijos tarybai skirta korespondencija adresuojama Sąjungos arba Ukrainos sekretoriui, kuris apie tai informuoja kitą sekretorių.
         2.   Asociacijos tarybos sekretoriai užtikrina, kad korespondencija būtų persiųsta Asociacijos tarybos pirmininkui ir, jei reikia, išplatinta Asociacijos tarybos nariams.
         3.   Taip išplatinta korespondencija prireikus siunčiama Europos Komisijos Generaliniam sekretoriui, Europos išorės veiksmų tarnybai, valstybių narių nuolatinėms atstovybėms Europos Sąjungoje ir Europos Sąjungos Tarybos Generaliniam sekretoriatui bei Ukrainos misijai Europos Sąjungoje.
         4.   Asociacijos tarybos pirmininko pranešimus adresatams siunčia sekretoriai jo vardu. Tokie pranešimai prireikus išplatinami Asociacijos tarybos nariams, kaip nurodyta 3 dalyje.
         8 straipsnis
         Konfidencialumas
         Asociacijos tarybos posėdžiai yra uždari, jeigu Šalys nenusprendė kitaip. Kai Šalis Asociacijos tarybai pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Asociacijos tarybos pirmininkas rengia kiekvieno posėdžio preliminarią darbotvarkę. Asociacijos tarybos sekretoriai 7 straipsnyje nurodytiems adresatams ją persiunčia likus ne mažiau kaip 15 kalendorinių dienų iki posėdžio.
         2.   Į preliminarią darbotvarkę įtraukiami punktai, kuriuos įtraukti į darbotvarkę pirmininko paprašyta ne vėliau kaip likus 21 kalendorinei dienai iki posėdžio. Tokie punktai į preliminarią darbotvarkę įtraukiami tik jeigu iki darbotvarkės išsiuntimo dienos sekretoriams perduoti susiję patvirtinamieji dokumentai.
         3.   Darbotvarkę Asociacijos taryba priima kiekvieno posėdžio pradžioje. Šalims sutarus, į darbotvarkę galima įtraukti ir papildomų punktų, kurie nebuvo įtraukti į preliminarią darbotvarkę.
         4.   Pasikonsultavęs su Šalimis pirmininkas gali sutrumpinti 1 dalyje nurodytus terminus, kad būtų atsižvelgta į su konkrečiu atveju susijusius reikalavimus.
         10 straipsnis
         Protokolai
         1.   Visų posėdžių protokolų projektus kartu rengia Asociacijos tarybos sekretoriai.
         2.   Paprastai protokoluose pateikiama tokia su kiekvienu darbotvarkės punktu susijusi informacija:

                     a)

                     Asociacijos tarybai pateikti dokumentai;

                     b)

                     bet kokie pareiškimai, kuriuos paprašė įrašyti į protokolą Asociacijos tarybos nariai, ir

                     c)

                     klausimai, dėl kurių Šalys susitarė, be kita ko, priimti sprendimai, pareiškimai, dėl kurių sutarta, ir išvados.

               3.   Protokolo projektas teikiamas Asociacijos tarybai patvirtinti. Asociacijos taryba patvirtina tą protokolo projektą kitame posėdyje. Protokolo projektą taip pat galima patvirtinti raštu.
         11 straipsnis
         Sprendimai ir rekomendacijos
         1.   Asociacijos taryba priima sprendimus ir teikia rekomendacijas abiejų Šalių susitarimu, užbaigusi atitinkamas vidaus procedūras.
         2.   Jei Šalys susitaria, Asociacijos taryba taip pat gali priimti sprendimus ir teikti rekomendacijas laikydamasi rašytinės procedūros. Tokiu atveju Asociacijos tarybos pirmininkas pagal 7 straipsnį rašytinį pasiūlymo tekstą perduoda nariams ir nustato ne trumpesnį nei 21 kalendorinės dienos terminą, per kurį nariai praneša apie visas išlygas ar dalinius pakeitimus, kuriuos nori padaryti. Pasikonsultavęs su Šalimis pirmininkas gali sutrumpinti nurodytus terminus, kad būtų atsižvelgta į su konkrečiu atveju susijusius reikalavimus.
         3.   Kaip apibrėžta Susitarimo 463 straipsnio 1 dalyje, Asociacijos tarybos aktai atitinkamai vadinami „sprendimu“ ar „rekomendacija“, nurodant eilės numerį, jų priėmimo datą ir apibūdinant jų dalyką. Asociacijos tarybos sprendimus ir rekomendacijas pasirašo pirmininkas, jų autentiškumą tvirtina Asociacijos tarybos sekretoriai. Tie sprendimai ir rekomendacijos perduodami visiems šių darbo tvarkos taisyklių 7 straipsnyje nurodytiems adresatams. Kiekviena Šalis gali nuspręsti, ar Asociacijos tarybos sprendimus ir rekomendacijas skelbti savo atitinkamame oficialiajame leidinyje.
         4.   Kiekvienas Asociacijos tarybos sprendimas įsigalioja jo priėmimo dieną, jei tame sprendime nenustatyta kitaip.
         12 straipsnis
         Kalbos
         1.   Asociacijos tarybos oficialiosios kalbos yra abiejų Šalių oficialiosios kalbos.
         2.   Jei nenuspręsta kitaip, Asociacijos taryba, svarstydama klausimus, remiasi tomis kalbomis parengtais dokumentais.
         13 straipsnis
         Išlaidos
         1.   Kiekviena Šalis padengia visas dėl dalyvavimo Asociacijos tarybos posėdžiuose patirtas išlaidas – tiek personalo, kelionių ir pragyvenimo išlaidas, tiek pašto bei telekomunikacijų išlaidas.
         2.   Vertimo žodžiu posėdžiuose išlaidas, dokumentų vertimo raštu ir dauginimo išlaidas padengia Sąjunga. Tuo atveju, kai Ukraina prašo vertimo žodžiu ar raštu į kalbas, kurios nėra numatytos 12 straipsnyje, ir iš tų kalbų, susijusias išlaidas padengia Ukraina.
         3.   Kitas su praktiniu posėdžių organizavimu susijusias išlaidas padengia posėdžius rengianti Šalis.
         14 straipsnis
         Asociacijos komitetas
         1.   Pagal Susitarimo 464 straipsnio 1 dalį Asociacijos tarybai vykdyti pareigas padeda Asociacijos komitetas. Asociacijos komitetą sudaro Šalių atstovai, kurie paprastai yra vyresnieji valstybės tarnautojai.
         2.   Asociacijos komitetas rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir užtikrina asociacijos santykių tęstinumą bei tinkamą Susitarimo veikimą apskritai. Asociacijos komitetas svarsto bet kokį Asociacijos tarybos pateiktą klausimą ar bet kurį kitą klausimą, galintį iškilti įgyvendinant Susitarimą. Asociacijos komitetas teikia pasiūlymus arba bet kokius sprendimų ar rekomendacijų projektus Asociacijos tarybai patvirtinti. Pagal Susitarimo 465 straipsnio 2 dalį Asociacijos taryba Asociacijos komitetui gali perduoti įgaliojimus priimti sprendimus.
         3.   Vykdydamas pagal Susitarimą jam suteiktus įgaliojimus Asociacijos komitetas priima sprendimus ir teikia rekomendacijas.
         4.   Tais atvejais, kai Susitarime nurodoma prievolė arba galimybė konsultuotis, arba kai Šalys tarpusavyje susitaria konsultuotis viena su kita, tokios konsultacijos gali vykti Asociacijos komitete, išskyrus atvejus, kai Susitarime numatyta kitaip. Šalims sutarus, konsultacijas galima tęsti Asociacijos taryboje.
         15 straipsnis
         Darbo tvarkos taisyklių dalinis keitimas
         Šios darbo tvarkos taisyklės gali būti iš dalies keičiamos pagal 11 straipsnį.

         II PRIEDAS

            ASOCIACIJOS KOMITETO IR PAKOMITEČIŲ DARBO TVARKOS TAISYKLĖS

         1 straipsnis
         Bendrosios nuostatos
         1.   Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 464 straipsnio 1 dalimi įsteigtas Asociacijos komitetas padeda Asociacijos tarybai atlikti jos pareigas ir vykdo Susitarime numatytas ir Asociacijos tarybos pavestas užduotis. Pagal Susitarimo 465 straipsnio 1 dalį Asociacijos taryba savo darbo tvarkos taisyklėse nustato Asociacijos komiteto pareigas ir funkcijas.
         2.   Asociacijos komitetas rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir užtikrina asociacijos santykių tęstinumą bei tinkamą Susitarimo veikimą apskritai. Asociacijos komitetas svarsto bet kokį Asociacijos tarybos pateiktą klausimą ar bet kurį kitą klausimą, galintį iškilti įgyvendinant Susitarimą. Asociacijos komitetas Asociacijos tarybai teikia pasiūlymus arba sprendimų ar rekomendacijų projektus tvirtinti.
         3.   Kaip numatyta Susitarimo 464 straipsnio 2 dalyje, Asociacijos komitetą sudaro Šalių atstovai, kurie paprastai yra vyresnieji valstybės tarnautojai, atsakingi už konkrečiame posėdyje sprendžiamus konkrečius klausimus.
         4.   Vadovaujantis Susitarimo 465 straipsnio 4 dalimi, kai Asociacijos komitetas prekybos klausimais, kaip nustatyta Susitarimo 465 straipsnio 4 dalyje (toliau – Asociacijos komitetas prekybos klausimais), vykdo jam pagal Susitarimo IV antraštinę dalį pavestas užduotis, jį sudaro Europos Komisijos ir Ukrainos vyresnieji pareigūnai, atsakingi už prekybą ir su prekyba susijusius klausimus. Europos Komisijos arba Ukrainos atstovas, atsakingas už prekybą ir su prekyba susijusius klausimus, pagal šių darbo tvarkos taisyklių 2 straipsnį atlieka Asociacijos komiteto pirmininko funkciją. Posėdžiuose taip pat dalyvauja Europos išorės veiksmų tarnybos atstovas.
         5.   Pagal Susitarimo 465 straipsnio 3 dalį Asociacijos komitetas turi įgaliojimus priimti sprendimus Susitarime numatytais atvejais ir tose srityse, kuriose Asociacijos taryba jam perdavė įgaliojimus. Tie sprendimai Šalims privalomi, jos imasi tinkamų jų įgyvendinimo priemonių. Asociacijos komitetas priima savo sprendimus Šalių susitarimu, užbaigus atitinkamas jų priėmimo vidaus procedūras.
         6.   Šiose darbo tvarkos taisyklėse sąvoka „Šalys“ apibrėžiama taip, kaip numatyta Susitarimo 482 straipsnyje.
         2 straipsnis
         Pirmininkavimas
         Asociacijos komitetui Šalys pirmininkauja paeiliui po 12 mėnesių. Pirmasis laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d.
         3 straipsnis
         Posėdžiai
         1.   Jei Šalys nesusitaria kitaip, Asociacijos komitetas posėdžiauja reguliariai ir bent kartą per metus. Bet kurios Šalies prašymu ir jei Šalys sutinka, Asociacijos komitetas gali rengti specialius posėdžius.
         2.   Visus Asociacijos komiteto posėdžius jo pirmininkas sušaukia Šalių sutartu laiku ir sutartoje vietoje. Asociacijos komiteto sekretoriatas pranešimą apie šaukiamą posėdį pateikia likus ne mažiau kaip 28 kalendorinėms dienoms iki posėdžio pradžios, nebent Šalys susitaria kitaip.
         3.   Asociacijos komitetas prekybos klausimais posėdžiauja bent kartą per metus ir kai būtina pagal aplinkybes. Visus Asociacijos komiteto prekybos klausimais posėdžius pirmininkas sušaukia Šalių sutartu laiku, sutartoje vietoje ir sutartu būdu. Asociacijos komiteto prekybos klausimais sekretoriatas pranešimą apie šaukiamą posėdį pateikia likus ne mažiau kaip 15 kalendorinių dienų iki posėdžio pradžios, nebent Šalys susitaria kitaip.
         4.   Jei įmanoma, Asociacijos komiteto reguliarūs posėdžiai šaukiami tinkamu laiku iš anksto prieš reguliarius Asociacijos tarybos posėdžius.
         5.   Išimties atveju ir jei Šalys sutinka, Asociacijos komiteto posėdžiai gali būti rengiami naudojant sutartas technologines priemones, pavyzdžiui, vaizdo konferencijas.
         4 straipsnis
         Delegacijos
         Prieš kiekvieną posėdį per Asociacijos komiteto sekretoriatą Šalims pranešama apie planuojamą kiekvienos posėdyje dalyvausiančios delegacijos sudėtį.
         5 straipsnis
         Sekretoriatas
         1.   Sąjungos pareigūnas ir Ukrainos pareigūnas, laikydamiesi savitarpio pasitikėjimo ir bendradarbiavimo principų, kartu eina Asociacijos komiteto sekretorių pareigas ir kartu atlieka sekretorių užduotis, nebent šiose darbo tvarkos taisyklėse nustatyta kitaip.
         2.   Už prekybą ir su prekyba susijusius klausimus atsakingi Europos Komisijos ir Ukrainos pareigūnai kartu atlieka Asociacijos komiteto prekybos klausimais sekretorių funkciją.
         6 straipsnis
         Korespondencija
         1.   Asociacijos komitetui skirta korespondencija adresuojama vienos iš Šalių Asociacijos komiteto sekretoriui, kuris apie tai informuoja kitą sekretorių.
         2.   Asociacijos komiteto sekretoriatas užtikrina, kad Asociacijos komitetui skirta korespondencija būtų persiųsta Asociacijos komiteto pirmininkui ir, jei reikia, išplatinta kaip 7 straipsnyje nurodyti dokumentai.
         3.   Asociacijos komiteto pirmininko pranešimus Šalims jo vardu siunčia sekretoriatas. Tokie pranešimai prireikus išplatinami, kaip nustatyta 7 straipsnyje.
         7 straipsnis
         Dokumentai
         1.   Dokumentus platina Asociacijos komiteto sekretoriai.
         2.   Šalis savo dokumentus perduoda savo sekretoriui. Sekretorius juos perduoda kitos Šalies sekretoriui.
         3.   Sąjungos sekretorius išplatina dokumentus atitinkamiems Sąjungos atstovams ir Ukrainos sekretoriui sistemingai perduoda tokios korespondencijos kopijas.
         4.   Ukrainos sekretorius išplatina dokumentus atitinkamiems Ukrainos atstovams ir Sąjungos sekretoriui sistemingai perduoda tokios korespondencijos kopijas.
         8 straipsnis
         Konfidencialumas
         Asociacijos komiteto posėdžiai yra uždari, jeigu Šalys nenusprendė kitaip. Kai Šalis Asociacijos komitetui pateikia informaciją, kuri nurodyta kaip konfidenciali, kita Šalis tokią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Remdamasis Šalių pateiktais pasiūlymais, Asociacijos komiteto sekretoriatas sudaro preliminarią kiekvieno Asociacijos komiteto posėdžio darbotvarkę ir 10 straipsnyje numatytų praktinių išvadų projektą. Į preliminarią darbotvarkę įtraukiami punktai, dėl kurių įtraukimo į darbotvarkę Šalies prašymą, kartu su susijusiais dokumentais, Asociacijos komiteto sekretoriatas gavo likus ne mažiau kaip 21 kalendorinei dienai iki posėdžio dienos.
         2.   Preliminari darbotvarkė ir susiję dokumentai išplatinami, kaip nurodyta 7 straipsnyje, likus ne mažiau kaip 15 kalendorinių dienų iki posėdžio pradžios dienos.
         3.   Darbotvarkę Asociacijos taryba priima kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę.
         4.   Asociacijos komiteto pirmininkas, kitai Šaliai pritarus, Šalių kitų organų atstovus arba nepriklausomus tam tikros srities ekspertus gali kviesti dalyvauti posėdžiuose ad hoc pagrindu, kad jie pateiktų informacijos tam tikrais klausimais. Šalys užtikrina, kad šie stebėtojai arba ekspertai laikytųsi konfidencialumo reikalavimų.
         5.   Pasikonsultavęs su Šalimis, Asociacijos komiteto pirmininkas gali sutrumpinti 1 ir 2 dalyse numatytus terminus, kad būtų atsižvelgta į su konkrečiu atveju susijusius reikalavimus.
         10 straipsnis
         Protokolai ir praktinės išvados
         1.   Visų Asociacijos komiteto posėdžių protokolų projektus kartu rengia Asociacijos komiteto sekretoriai.
         2.   Paprastai protokoluose pateikiama tokia su kiekvienu darbotvarkės punktu susijusi informacija:

                     a)

                     posėdyje dalyvavusių narių sąrašas, juos lydėjusių pareigūnų sąrašas ir posėdyje dalyvavusių stebėtojų arba ekspertų sąrašas;

                     b)

                     Asociacijos komitetui pateikti dokumentai;

                     c)

                     pareiškimai, kuriuos paprašė įrašyti į protokolą Asociacijos komitetas, ir

                     d)

                     posėdžio praktinės išvados, kaip numatyta 4 dalyje.

               3.   Protokolo projektas pateikiamas Asociacijos tarybai tvirtinti. Asociacijos komitetas patvirtina tą protokolo projektą kitame posėdyje. Protokolo projektą taip pat galima patvirtinti raštu. Asociacijos komiteto prekybos klausimais posėdžio protokolo projektas patvirtinamas per 28 kalendorines dienas po kiekvieno posėdžio. Kopija išsiunčiama visiems 7 straipsnyje nurodytiems adresatams.
         4.   Asociacijos komitetui pirmininkaujančios Šalies sekretorius rengia kiekvieno posėdžio praktinių išvadų projektą, kuris kartu su darbotvarke išplatinamas Šalims paprastai likus ne mažiau kaip 15 kalendorinių dienų iki posėdžio pradžios dienos. Tas projektas atnaujinamas vykstant posėdžiui, kad kiekvieno posėdžio pabaigoje, nebent Šalys susitaria kitaip, Asociacijos komitetas priimtų praktines išvadas, kuriose nurodomi tolesni Šalių sutarti veiksmai. Patvirtintos praktinės išvados pridedamos prie protokolo ir jų įgyvendinimas peržiūrimas paskesniame Asociacijos komiteto posėdyje. Asociacijos komitetas priima šabloną, pagal kurį galima stebėti, kaip laikomasi kiekvienam punktui nustatyto konkretaus tvarkaraščio.
         11 straipsnis
         Sprendimai ir rekomendacijos
         1.   Konkrečiais atvejais, kai Asociacijos komitetui įgaliojimai priimti sprendimus perduodami Susitarimu arba kai tokius įgaliojimus jam perdavė Asociacijos taryba, Asociacijos komitetas priima sprendimus. Asociacijos komitetas taip pat teikia rekomendacijas. Sprendimai priimami ir rekomendacijos teikiamos Šalių abipusiu susitarimu, užbaigus atitinkamas vidaus procedūras. Kiekvieną sprendimą ar rekomendaciją pasirašo Asociacijos komiteto pirmininkas, o jų autentiškumą tvirtina Asociacijos komiteto sekretoriai.
         2.   Jei Šalys susitaria, Asociacijos komitetas gali priimti sprendimus ir teikti rekomendacijas laikydamasis rašytinės procedūros. Rašytinė procedūra – tai sekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas pagal 7 straipsnį ir nustatomas ne trumpesnis nei 21 kalendorinės dienos terminas, per kurį nurodomos visos išlygos ar daliniai pakeitimai. Pasikonsultavęs su Šalimis, pirmininkas gali sutrumpinti šioje dalyje nurodytus terminus, kad būtų atsižvelgta į ypatingas aplinkybes. Susitarus dėl teksto, sprendimą ar rekomendaciją pasirašo pirmininkas, o jų autentiškumą tvirtina sekretoriai.
         3.   Asociacijos komiteto aktai vadinami atitinkamai „sprendimu“ arba „rekomendacija“. Kiekvienas sprendimas įsigalioja jo priėmimo dieną, jei tame sprendime nenustatyta kitaip.
         4.   Sprendimai ir rekomendacijos išplatinami Šalims.
         5.   Kiekviena Šalis gali nuspręsti, ar Asociacijos komiteto sprendimus ir rekomendacijas skelbti savo atitinkamame oficialiajame leidinyje.
         12 straipsnis
         Ataskaitos
         Asociacijos komitetas kiekviename reguliariame Asociacijos tarybos posėdyje teikia Asociacijos tarybai savo veiklos, taip pat pakomitečių, darbo grupių ir kitų organų veiklos ataskaitas.
         13 straipsnis
         Kalbos
         1.   Asociacijos komiteto oficialiosios kalbos yra Šalių oficialiosios kalbos.
         2.   Asociacijos komiteto darbo kalbos yra anglų ir ukrainiečių kalbos. Jei nenuspręsta kitaip, Asociacijos komitetas, svarstydamas klausimus, remiasi tomis kalbomis parengtais dokumentais.
         14 straipsnis
         Išlaidos
         1.   Kiekviena Šalis padengia visas dėl dalyvavimo Asociacijos komiteto posėdžiuose patirtas išlaidas – tiek personalo, kelionių ir pragyvenimo išlaidas, tiek pašto bei telekomunikacijų išlaidas.
         2.   Posėdžių organizavimo ir dokumentų dauginimo išlaidas padengia posėdį rengianti Šalis.
         3.   Išlaidas, susijusias su vertimu žodžiu posėdžiuose ir dokumentų vertimu raštu į anglų ir ukrainiečių kalbas, kaip nurodyta 13 straipsnio 1 dalyje, ir iš jų, padengia posėdį rengianti Šalis.
         Vertimo žodžiu ir raštu į kitas kalbas ir iš jų išlaidas tiesiogiai padengia tokių paslaugų prašiusi Šalis.
         4.   Tai atvejais, kai dokumentus būtina išversti raštu į oficialiąsias Sąjungos kalbas, išlaidas padengia Sąjunga.
         15 straipsnis
         Darbo tvarkos taisyklių dalinis keitimas
         Šios darbo tvarkos taisyklės gali būti iš dalies keičiamos Asociacijos tarybos sprendimu pagal Susitarimo 465 straipsnio 1 dalį.
         16 straipsnis
         Pakomitečiai, specialūs komitetai ar organai
         1.   Remiantis Susitarimo 466 straipsnio 1 ir 3 dalimis, Asociacijos komitetas gali nuspręsti įsteigti bet kurį Susitarime nenumatytą ir Susitarimo įgyvendinimui reikalingą konkrečioms sritims skirtą pakomitetį, kuris padėtų Asociacijos komitetui vykdyti jo pareigas. Asociacijos komitetas gali nuspręsti panaikinti bet kurį pakomitetį ir nustatyti arba iš dalies pakeisti jo darbo tvarkos taisykles. Jeigu nenuspręsta kitaip, bet kuris toks pakomitetis yra pavaldus Asociacijos komitetui, kuriam pateikia ataskaitą po kiekvieno savo posėdžio.
         2.   Jeigu Susitarime nenustatyta arba Asociacijos taryba nesusitarė kitaip, šios darbo tvarkos taisyklės mutatis mutandis taikomos bet kuriam pakomitečiui, kaip numatyta 1 dalyje.
         3.   Pakomitečių posėdžiai atsiradus reikalui gali būti rengiami lanksčiai, fiziškai Briuselyje arba Ukrainoje, arba, pavyzdžiui, per vaizdo konferenciją. Pakomitečiuose stebima derinimo pažanga konkrečiose srityse, aptariami tam tikri dėl to proceso kylantys klausimai ir uždaviniai, rengiamos rekomendacijos ir praktinės išvados.
         4.   Asociacijos komiteto sekretoriatui siunčiamos visos korespondencijos, dokumentų ir pranešimų, susijusių su bet kuriuo pakomitečiu, specialiu komitetu ar organu, kopijos.
         5.   Jeigu Susitarime nenustatyta arba Šalys nesusitarė kitaip, bet kuriam pakomitečiui, specialiam komitetui ar organui suteikiami įgaliojimai priimti tik Asociacijos komitetui skirtas rekomendacijas.
         17 straipsnis
         Šios darbo tvarkos taisyklės mutatis mutandis taikomos Asociacijos komitetui prekybos klausimais, jei nenustatyta kitaip.

      PROJEKTAS
      ES IR UKRAINOS ASOCIACIJOS TARYBOS SPRENDIMAS Nr. 2/2014
      … m. … … d.
      dėl dviejų pakomitečių įsteigimo
      ES IR UKRAINOS ASOCIACIJOS TARYBA,
      atsižvelgdama į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1) (toliau – Susitarimas), ypač į jo 466 straipsnį,
      kadangi:

                  (1)

                  remiantis Susitarimo 486 straipsniu, kai kurios Susitarimo dalys laikinai taikomos nuo 2014 m. lapkričio 1 d.;

                  (2)

                  remiantis Susitarimo 466 straipsnio 2 dalimi, Asociacijos taryba gali nuspręsti steigti bet kokį Susitarimo įgyvendinimui būtiną konkrečioms sritims skirtą specialų komitetą ar organą, kuris padėtų Asociacijos tarybai vykdyti jos pareigas;

                  (3)

                  siekiant sudaryti sąlygas vykti ekspertų diskusijoms svarbiausiose Susitarimo laikino taikymo srityse, turėtų būti įsteigti du pakomitečiai;

                  (4)

                  Šalių susitarimu turėtų būti galima keisti tiek pakomitečių sąrašą, tiek atskirų pakomitečių kompetencijos sritis,

            PRIĖMĖ ŠĮ SPRENDIMĄ:
      1 straipsnis
      Įsteigiami priede išvardyti pakomitečiai.
      2 straipsnis
      Priede išvardytų pakomitečių darbo tvarkos taisyklėms taikomas ES ir Ukrainos asociacijos tarybos sprendimu Nr. 1/2014 priimtų Asociacijos komiteto ir pakomitečių darbo tvarkos taisyklių 16 straipsnis.
      3 straipsnis
      Šalių susitarimu priede pateiktas pakomitečių sąrašas ir priede išvardytų atskirų pakomitečių kompetencijos sritys gali būti keičiamos.
      4 straipsnis
      Šis sprendimas įsigalioja jo priėmimo dieną.

         Priimta …

               Asociacijos tarybos vardu

               Pirmininkas

         (1)  OL L 161, 2014 5 29, p. 3.

         PRIEDAS

            PAKOMITEČIŲ SĄRAŠAS

                     1.

                     Laisvės, saugumo ir teisingumo pakomitetis

                     2.

                     Ekonomikos ir kitų sektorių bendradarbiavimo pakomitetis

      PROJEKTAS
      ES IR UKRAINOS ASOCIACIJOS TARYBOS SPRENDIMAS Nr. 3/2014
      … m. … … d.
      dėl tam tikrų Asociacijos tarybos įgaliojimų perdavimo Asociacijos komitetui prekybos klausimais
      ES IR UKRAINOS ASOCIACIJOS TARYBA,
      atsižvelgdama į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1) (toliau – Susitarimas), ypač į jo 463 straipsnio 3 dalį ir 465 straipsnio 2 dalį,
      kadangi:

                  (1)

                  remiantis Susitarimo 486 straipsniu, kai kurios Susitarimo dalys laikinai taikomos nuo 2014 m. lapkričio 1 d.;

                  (2)

                  remiantis Susitarimo 461 straipsnio 1 dalimi, Asociacijos taryba yra atsakinga už Susitarimo taikymo ir įgyvendinimo stebėseną bei priežiūrą;

                  (3)

                  remiantis Susitarimo 465 straipsnio 2 dalimi, Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus;

                  (4)

                  remiantis Susitarimo 465 straipsnio 4 dalimi, Asociacijos komitetas turi posėdžiauti specialia sudėtimi spręsdamas visus su Susitarimo IV antraštine dalimi (Prekyba ir su prekyba susiję klausimai) susijusius klausimus;

                  (5)

                  siekiant sklandžiai ir laiku įgyvendinti su išsamia ir visapusiška laisvosios prekybos erdve susijusias Susitarimo nuostatas, Asociacijos taryba Asociacijos komitetui prekybos klausimais, kaip nustatyta Susitarimo 465 straipsnio 4 dalyje, turėtų perduoti įgaliojimus atnaujinti arba iš dalies keisti Susitarimo priedus, susijusius su Susitarimo IV antraštinės dalies (Prekyba ir su prekyba susiję klausimai) 1, 2, 3, 5, 6 ir 8 skyriais, jeigu tuose skyriuose nėra konkrečių nuostatų dėl tų priedų atnaujinimo arba dalinio pakeitimo,

            PRIĖMĖ ŠĮ SPRENDIMĄ:
      1 straipsnis
      Asociacijos taryba Asociacijos komitetui prekybos klausimais, kaip nustatyta Susitarimo 465 straipsnio 4 dalyje, perduoda įgaliojimus atnaujinti arba iš dalies keisti Susitarimo priedus, susijusius su Susitarimo IV antraštinės dalies (Prekyba ir su prekyba susiję klausimai) 1 (Susitarimo I-C ir I-D priedai), 2 (Susitarimo II priedas) 3, 5, 6 ir 8 skyriais, jeigu tuose skyriuose nėra konkrečių nuostatų dėl tų priedų atnaujinimo arba dalinio pakeitimo.
      2 straipsnis
      Šis sprendimas įsigalioja jo priėmimo dieną.

         Priimta …

               Asociacijos tarybos vardu

               Pirmininkas

         (1)  OL L 161, 2014 5 29, p. 3.


title: 1995 m. liepos 19 d. Komisijos sprendimas iš dalies keičiantis Sprendimą 82/43/EEB dėl Moterų ir vyrų lygių galimybių patariamojo komiteto įsteigimo

text:
Svarbus teisinis pranešimas

|

31995D0420

Oficialusis leidinys L 249 , 17/10/1995 p. 0043 - 0046

		Komisijos Sprendimas1995 m. liepos 19 d.iš dalies keičiantis Sprendimą 82/43/EEB dėl Moterų ir vyrų lygių galimybių patariamojo komiteto įsteigimo(95/420/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,kadangi Europos ekonominės bendrijos tikslai yra nuolat gerinti gyvenimo ir darbo sąlygas bei harmoningai plėtoti ekonomiką;kadangi valstybių ir vyriausybių vadovai, posėdžiavę Europos Vadovų Taryboje 1994 m. gruodžio 10 ir 11 d., pabrėžė, kad moterų ir vyrų lygios galimybės, kaip ir kova su nedarbu, yra pirmaeilis Europos Sąjungos ir jos valstybių narių uždavinys;kadangi moterų ir vyrų lygybė yra būtina žmonių orumui ir demokratijai bei yra Bendrijos teisės, valstybių narių konstitucijų ir įstatymų, taip pat tarptautinių ir Europos konvencijų pagrindinis principas;kadangi vienodo požiūrio į moteris ir vyrus principo praktinį įgyvendinimą reikia diegti gerinant valstybių narių įstaigų, atsakingų už lygių galimybių skatinimą, socialinių partnerių ir Komisijos bendradarbiavimą ir keitimąsi nuomonėmis bei patirtimi;kadangi tų šešių direktyvų, dviejų rekomendacijų ir devynių rezoliucijų, kurias Taryba priėmė lygių galimybių srityje [1], visišką įgyvendinimą galima žymiai paspartinti, padedant nacionalinėms įstaigomis, galinčiomis naudotis specializuotos informacijos tinklu;kadangi rengiant, įgyvendinant ir stebint Bendrijos veiklos kryptis, kuriomis skatinamos lygios galimybės, reikia glaudžiai bendradarbiauti su specializuotomis valstybių narių įstaigomis ir socialiniais partneriais, taip sukuriant reguliarioms konsultacijoms su minėtomis šalimis reikalingą institucinę sąrangą;kadangi 1981 m. gruodžio 9 d. Komisijos sprendimu 82/43/EEB [2] įsteigtas Moterų ir vyrų lygių galimybių patariamasis komitetas daug prisidėjo vykdant Bendrijos veiklą šioje srityje, visų pirma toliau nagrinėdamas paskesnes Bendrijos veiksmų programas, pareikšdamas savo nuomones ar partnerystės pagrindu bendradarbiaudamas su Komisija;kadangi reikia pakoreguoti Komiteto sudėtį ir kompetenciją atsižvelgiant į esamus ir būsimus pokyčius, siekiant skatinti lygias galimybes, kaip numatyta 1995 m. liepos 19 d. Komisijos komunikate, kuriame šiuo klausimu siūloma nauja vidutinės trukmės veiksmų programa; kadangi dėl šios priežasties reikia iš dalies pakeisti Sprendimą 82/43/EEB,NUSPRENDĖ:1 straipsnisSprendimas 82/43/EEB iš dalies keičiamas taip:1. 2 ir 3 straipsniai pakeičiami šiuo tekstu:"2 straipsnis1. Komitetas padeda Komisijai formuluoti ir įgyvendinti Bendrijos veiklos kryptis, kuriomis siekiama skatinti moterų ir vyrų lygias galimybes, taip pat padeda valstybėms narėms ir įvairioms susijusioms šalims nuolat keistis informacija apie atitinkamą patirtį, politiką ir praktiką.2. Siekdamas šio straipsnio 1 dalyje nurodytų tikslų, Komitetas:a) padeda Komisijai kurti priemones, skirtas stebėti, vertinti ir skleisti veiksmų, kurių buvo imtasi Sąjungos mastu lygioms galimybėms skatinti, rezultatus;b) padeda įgyvendinti Bendrijos veiksmų programas šioje srityje, daugiausia analizuodamas rezultatus ir siūlydamas, kaip pagerinti veiksmus, kurių buvo imtasi;c) pateikdamas savo nuomonę, padeda rengti Komisijos metinę ataskaitą apie padarytą pažangą siekiant moterų ir vyrų lygių galimybių;d) skatina keistis informacija apie visais lygiais vykdytas priemones lygioms galimybėms skatinti ir, jei reikia, teikia siūlymus dėl galimų tolesnių veiksmų;e) Komisijos prašymu arba savo iniciatyva pareiškia nuomones ar pateikia ataskaitas Komisijai bet kokiais klausimais, susijusiais su lygių galimybių skatinimu Bendrijoje.3. Komiteto nuomonių ir ataskaitų platinimo tvarka priimama suderinus su Komisija. Jos gali būti skelbiamos kaip Komisijos metinės ataskaitos apie moterų ir vyrų lygias galimybes priedas.3 straipsnis1. Komitetą sudaro 40 narių, t. y.:a) po vieną kiekvienos valstybės narės atstovą iš ministerijų ar vyriausybės departamentų, atsakingų už lygių galimybių skatinimą; atstovus skiria kiekvienos valstybės narės vyriausybės;b) po vieną kiekvienos valstybės narės atstovą iš nacionalinių komitetų ar oficialiu sprendimu įsteigtų įstaigų, atsakingų už moterų ir vyrų lygių galimybių klausimus ir atstovaujančių minėtiesiems sektoriams. Jeigu valstybėje narėje yra keli šiais klausimais užsiimantys komitetai ar įstaigos, Komisija nustato, kuri įstaiga pagal savo tikslus, struktūrą, atstovavimą ir savarankiškumo laipsnį yra tinkamiausia būti atstovaujama Komitete. Bet kuriai valstybei, neturinčiai tokių komitetų, atstovauja tų įstaigų, kurias Komisija laiko vykdančiomis analogiškas pareigas, nariai; atstovus skiria Komisija atitinkamo nacionalinio komiteto ar įstaigos siūlymu;c) - penki nariai, atstovaujantys Bendrijos darbdavių organizacijoms,- penki nariai, atstovaujantys Bendrijos darbuotojų organizacijoms.Atstovus skiria Komisija Bendrijos socialinių partnerių siūlymu.2. Du Europos moterų lobistų atstovai dalyvauja Komiteto posėdžiuose stebėtojų teisėmis.3. Tarptautinių ir profesinių organizacijų bei kitų asociacijų atstovams, pateikusiems Komisijai tinkamai pagrįstus prašymus, gali būti suteiktas stebėtojo statusas."2. 6 straipsnis pakeičiamas šiuo tekstu:"6 straipsnisKomitetas vienerių metų kadencijai iš savo narių renka pirmininką. Jis išrenkamas dalyvaujančių narių dviejų trečdalių balsų dauguma; tačiau būtina, kad kandidatas gautų mažiausiai pusę visų balsų.Du pirmininko pavaduotojai išrenkami tokia pačia balsų dauguma ir tokiomis pačiomis sąlygomis. Jie turi pavaduoti pirmininką jam nesant. Pirmininkas ir jo pavaduotojai turi būti iš skirtingų valstybių narių. Jie sudaro Komiteto biurą, kuris posėdžiauja prieš kiekvieną Komiteto posėdį.Komisija organizuoja Komiteto darbą glaudžiai bendradarbiaudama su pirmininku. Komiteto posėdžių darbotvarkės projektą rengia Komisija, suderinusi su pirmininku. Komiteto sekretoriato paslaugas teikia Komisijos lygių galimybių padalinys. Komiteto posėdžių protokolus rengia Komisija ir pateikia Komitetui tvirtinti."3. 8 straipsnis papildomas šia trečia dalimi:"3. Vienas ar daugiau Komiteto narių gali dalyvauti stebėtojų teisėmis kitų Komisijos patariamųjų komitetų veikloje ir apie tai atitinkamai informuoja Komitetą."4. 10 ir 11 straipsniai pakeičiami šiuo tekstu:"10 straipsnisKomiteto posėdžius sušaukia Komisija, posėdžiai vyksta jos patalpose. Posėdžiai vyksta mažiausiai du kartus per metus.11 straipsnisKomiteto svarstymai yra susiję su Komisijos prašymais pareikšti nuomonę ar tomis nuomonėmis, kurias Komitetas pareiškia savo iniciatyva. Dėl jų nebalsuojama.Kai Komisija prašo Komiteto nuomonės, ji gali nustatyti terminą, per kurį reikia pareikšti nuomonę.Komitete atstovaujamų skirtingų grupių išreikštos nuomonės įrašomos į protokolą, kuris perduodamas Komisijai.Kai Komitetas vienbalsiai pritaria nuomonei, dėl kurios pateiktas prašymas, jis parengia bendras išvadas, kurios pridedamos prie protokolo."2 straipsnisŠis sprendimas įsigalioja 1996 m. sausio 1 d.Priimta Briuselyje, 1995 m. liepos 19 d.Komisijos varduPádraig FlynnKomisijos narys[1] 1975 m. vasario 10 d. Tarybos direktyva 75/117/EEB dėl valstybių narių įstatymų, skirtų vienodo vyrų ir moterų darbo užmokesčio principo taikymui, suderinimo (OL L 45, 1975 2 19, p. 19);1976 m. vasario 9 d. Tarybos direktyva 76/207/EEB dėl vienodo požiūrio į vyrus ir moteris principo taikymo įsidarbinimo, profesinio mokymo, pareigų paaukštinimo ir darbo sąlygų atžvilgiu (OL L 39, 1976 2 14, p. 40);1978 m. gruodžio 19 d. Tarybos direktyva 79/7/EEB dėl vienodo požiūrio į vyrus ir moteris principo nuoseklaus įgyvendinimo socialinės apsaugos srityje (OL L 6, 1979 1 10, p. 24);1986 m. liepos 24 d. Tarybos direktyva 86/378/EEB dėl vienodo požiūrio į vyrus ir moteris principo įgyvendinimo profesinėse socialinės apsaugos sistemose(OL L 225, 1986 8 12, p. 40);1986 m. gruodžio 11 d. Tarybos direktyva 86/613/EEB dėl vienodo požiūrio į vyrus ir moteris, kurie verčiasi savarankiška darbo veikla, įskaitant žemės ūkyje, principo taikymo ir dėl savarankiškai dirbančių moterų apsaugos nėštumo ir motinystės metu (OL L 359, 1986 12 19, p. 56);1992 m. spalio 19 d. Tarybos direktyva 92/85/EEB dėl priemonių, skirtų skatinti, kad būtų užtikrinta geresnė nėščių ir neseniai pagimdžiusių arba maitinančių krūtimi darbuotojų sauga ir sveikata, nustatymo (OL L 348, 1992 11 28, p. 1);1982 m. liepos 12 d. Tarybos rezoliucija dėl moterų lygių galimybių skatinimo (OL C 186, 1982 7 21, p. 3);1984 m. birželio 7 d. Tarybos rezoliucija dėl priemonių moterų nedarbui mažinti (OLC 161, 1984 6 21, p. 4);1985 m. birželio 3 d. Tarybos ir Taryboje posėdžiaujančių švietimo ministrų rezoliucija, kurioje numatyta mergaičių ir berniukų švietimo lygių galimybių veiksmų programa (OL C 166, 1985 7 5, p. 1);1986 m. liepos 24 d. Antroji Tarybos rezoliucija dėl moterų lygių galimybių skatinimo (OLC 203, 1986 8 12, p. 2);1988 m. gruodžio 16 d. Tarybos rezoliucija dėl moterų sugrąžinimo ir vėlyvo įtraukimo į darbinę veiklą (OL C 333, 1988 12 28, p. 1);1990 m. gegužės 29 d. Tarybos rezoliucija dėl moterų ir vyrų orumo apsaugos darbe (OL C 157, 1990 6 27, p. 3);1991 m. gegužės 21 d. Tarybos rezoliucija dėl trečiosios vidutinės trukmės Bendrijos moterų ir vyrų lygių galimybių veiksmų programos (1991-1995) (OL C 142, 1991 5 31, p. 1);1994 m. birželio 22 d. Tarybos rezoliucija dėl moterų ir vyrų lygių galimybių skatinimo Europos struktūrinių fondų veiksmais (OL C 231, 1994 8 20, p. 1);1995 m. kovo 27 d. Tarybos rezoliucija dėl proporcingo moterų ir vyrų dalyvavimo priimant sprendimus (OL L 168, 1995 7 4, p. 3);1984 m. gruodžio 13 d. Tarybos rekomendacija dėl pozityviosios moterų diskriminacijos skatinimo (84/635/EEB) (OL L 331, 1984 12 19, p. 34);1992 m. kovo 31 d. Tarybos rekomendacija dėl vaiko priežiūros (92/241/EEB) (OL L 123, 1992 5 8, p. 16).[2] OL L 20, 1982 1 28, p. 35.--------------------------------------------------


title: 2017 m. balandžio 27 d. Europos Parlamento sprendimas (ES, Euratomas) 2017/1708 dėl Euratomo tiekimo agentūros 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/300

         EUROPOS PARLAMENTO SPRENDIMAS (ES, Euratomas) 2017/1708
   2017 m. balandžio 27 d.
   dėl Euratomo tiekimo agentūros 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Euratomo tiekimo agentūros 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Euratomo tiekimo agentūros 2015 finansinių metų metinių finansinių ataskaitų su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad Agentūra įvykdė 2015 finansinių metų biudžetą (05873/2017 – C8–0069/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 1 straipsnio 2 dalį,

               —

               atsižvelgdamas į 2008 m. vasario 12 d. Tarybos sprendimą 2008/114/EB, Euratomas, nustatantį Euratomo tiekimo agentūros įstatus (4), ypač į jo priedo 8 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą (A8–0126/2017),

               1.

               patvirtina Euratomo tiekimo agentūros generaliniam direktoriui, kad Agentūros 2015 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Euratomo tiekimo agentūros generaliniam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 184.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 41, 2008 2 15, p. 15.


title: 2015 m. lapkričio 25 d. Europos Parlamento ir Tarybos sprendimas (ES) 2016/252 dėl Europos Sąjungos solidarumo fondo lėšų mobilizavimo avansams mokėti

text:
24.2.2016

               LT

               Europos Sąjungos oficialusis leidinys

               L 47/5

         EUROPOS PARLAMENTO IR TARYBOS SPRENDIMAS (ES) 2016/252
   2015 m. lapkričio 25 d.
   dėl Europos Sąjungos solidarumo fondo lėšų mobilizavimo avansams mokėti
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4a straipsnio 4 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 11 punktą,
   atsižvelgdami į Europos Komisijos pasiūlymą,
   kadangi:

               (1)

               Europos Sąjungos solidarumo fondo (toliau – Fondas) tikslas – užtikrinti Sąjungai galimybę greitai, veiksmingai ir lanksčiai reaguoti nelaimės atvejais ir parodyti solidarumą su nelaimių ištiktų regionų gyventojais;

               (2)

               didžiausia Fondo suma neviršija 500 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 10 straipsnyje;

               (3)

               Reglamento (EB) Nr. 2012/2002 4a straipsnio 4 dalyje numatyta, kad Fondo lėšos gali būti mobilizuotos avansams mokėti, neviršijant 50 000 000 EUR sumos, o atitinkami asignavimai įtraukti į Sąjungos bendrąjį biudžetą,

         PRIĖMĖ ŠĮ SPRENDIMĄ:
   1 straipsnis
   2016 finansinių metų Europos Sąjungos bendrajame biudžete iš Europos Sąjungos solidarumo fondo mobilizuojama 50 000 000 EUR įsipareigojimų ir mokėjimų asignavimų suma avansams mokėti.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Strasbūre 2015 m. lapkričio 25 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         N. SCHMIT

      (1)  OL L 311, 2002 11 14, p. 3.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2012/513/BUSP: 2012 m. rugsėjo 14 d. Politinio ir saugumo komiteto sprendimas EUMM GEORGIA/1/2012, kuriuo pratęsiami Europos Sąjungos stebėsenos misijos Gruzijoje (EUMM Georgia) vadovo įgaliojimai

text:
25.9.2012

               LT

               Europos Sąjungos oficialusis leidinys

               L 257/15

         POLITINIO IR SAUGUMO KOMITETO SPRENDIMAS EUMM GEORGIA/1/2012
   2012 m. rugsėjo 14 d.
   kuriuo pratęsiami Europos Sąjungos stebėsenos misijos Gruzijoje (EUMM Georgia) vadovo įgaliojimai
   (2012/513/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2010 m. rugpjūčio 12 d. Tarybos sprendimą 2010/452/BUSP dėl Europos Sąjungos stebėsenos misijos Gruzijoje EUMM Georgia (1), su paskutiniais pakeitimais, padarytais Tarybos sprendimu 2011/536/BUSP (2), ypač į jo 10 straipsnio 1 dalį,
   kadangi:

               (1)

               pagal Tarybos sprendimo 2010/452/BUSP 10 straipsnio 1 dalį Politinis ir saugumo komitetas (toliau – PSK) yra įgaliotas pagal Sutarties 38 straipsnį priimti atitinkamus sprendimus EUMM Georgia politinės kontrolės ir strateginio vadovavimo jai tikslais, įskaitant sprendimą paskirti misijos vadovą;

               (2)

               2011 m. liepos 1 d. Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) siūlymu PSK priėmė Sprendimą EUMM/1/2011 (3), kuriuo Andrzej TYSZKIEWICZ skiriamas misijos EUMM Georgia vadovu iki 2011 m. rugsėjo 14 d. PSK sprendimu 2011/539/BUSP (4) jo įgaliojimai pratęsti iki 2012 m. rugsėjo 14 d.;

               (3)

               2012 m. rugsėjo 13 d. Taryba priėmė Sprendimą 2012/503/BUSP (5), kuriuo EUMM Georgia įgaliojimų terminas pratęsiamas iki [2013 m. rugsėjo 14 d.];

               (4)

               [2012 m. rugsėjo 12 d.] vyriausiasis įgaliotinis pasiūlė misijos EUMM Georgia vadovo Andrzej TYSZKIEWICZ įgaliojimus pratęsti iki [2013 m. rugsėjo 14 d.],

         PRIĖMĖ ŠĮ SPRENDIMĄ:
   1 straipsnis
   Europos Sąjungos stebėsenos misijos Gruzijoje (EUMM Georgia) vadovo Andrzej TYSZKIEWICZ įgaliojimai pratęsiami iki [2013 m. rugsėjo 14 d.].
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2012 m. rugsėjo 14 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 213, 2010 8 13, p. 43.

      (2)  OL L 236, 2011 9 13, p. 7.

      (3)  OL L 175, 2011 7 2, p. 27.

      (4)  OL L 238, 2011 9 15, p. 32.

      (5)  OL L 249, 2012 9 14, p. 13.


title: 2017 m. balandžio 27 d. Europos Parlamento sprendimas (ES) 2017/1732 dėl bendrosios įmonės „Švarus dangus 2“ 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/341

         EUROPOS PARLAMENTO SPRENDIMAS (ES) 2017/1732
   2017 m. balandžio 27 d.
   dėl bendrosios įmonės „Švarus dangus 2“ 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į bendrosios įmonės „Švarus dangus 2“ 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės „Švarus dangus 2“ 2015 finansinių metų metinių finansinių ataskaitų su Bendrosios įmonės atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad bendroji įmonė įvykdė 2015 finansinių metų biudžetą (05875/2017 – C8-0087/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 209 straipsnį,

               —

               atsižvelgdamas į 2014 m. gegužės 6 d. Tarybos reglamentą (ES) Nr. 558/2014, kuriuo įsteigiama bendroji įmonė „Švarus dangus 2“ (4), ypač į jo 12 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (5),

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą (A8-0094/2017),

               1.

               patvirtina bendrosios įmonės „Švarus dangus 2“ vykdomajam direktoriui, kad bendrosios įmonės 2015 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, bendrosios įmonės „Švarus dangus 2“ vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 473, 2016 12 16, p. 15.

      (2)  OL C 473, 2016 12 16, p. 17.

      (3)  OL L 298, 2012 10 26, p. 1.

      (4)  OL L 169, 2014 6 7, p. 77.

      (5)  OL L 38, 2014 2 7, p. 2.


title: 2013/721/ES: 2013 m. spalio 9 d. Europos Parlamento sprendimas dėl Europos Sąjungos 2011 finansinių metų bendrojo biudžeto įvykdymo patvirtinimo, II skirsnis – Europos Vadovų Taryba ir Taryba

text:
7.12.2013

               LT

               Europos Sąjungos oficialusis leidinys

               L 328/95

         EUROPOS PARLAMENTO SPRENDIMAS
   2013 m. spalio 9 d.
   dėl Europos Sąjungos 2011 finansinių metų bendrojo biudžeto įvykdymo patvirtinimo, II skirsnis – Europos Vadovų Taryba ir Taryba
   (2013/721/ES)
   EUROPOS PARLAMENTAS,

               —

               atsižvelgdamas į Europos Sąjungos 2011 finansinių metų bendrąjį biudžetą (1),

               —

               atsižvelgdamas į Europos Sąjungos 2011 finansinių metų konsoliduotąsias metines ataskaitas (COM(2012) 436 – C7-0226/2012) (2),

               —

               atsižvelgdamas į Audito Rūmų 2011 finansinių metų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2011 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į savo 2013 m. balandžio 17 d. sprendimą (5), kuriuo atidedamas sprendimas dėl 2011 finansinių metų biudžeto įvykdymo patvirtinimo, ir prie jo pridedamą rezoliuciją,

               —

               atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 50, 86, 145, 146 ir 147 straipsnius,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (7), ypač į jo 164, 165 ir 166 straipsnius,

               —

               atsižvelgdamas į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (8),

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į antrąjį Biudžeto kontrolės komiteto pranešimą (A7–0310/2013),

               1.

               Nepatvirtina Tarybos Generaliniam sekretoriui, kad Europos Vadovų Tarybos ir Tarybos 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 68, 2011 3 15, p. 1.

      (2)  OL C 348, 2012 11 14, p. 1.

      (3)  OL C 344, 2012 11 12, p. 1.

      (4)  OL C 348, 2012 11 14, p. 130.

      (5)  OL L 308, 2013 11 16, p. 20.

      (6)  OL L 248, 2002 9 16, p. 1.

      (7)  OL L 298, 2012 10 26, p. 1.

      (8)  OL C 139, 2006 6 14, p. 1.

      EUROPOS PARLAMENTO REZOLIUCIJA
      2013 m. spalio 9 d.
      su pastabomis, sudarančiomis neatskiriamą sprendimo dėl Europos Sąjungos 2011 finansinių metų bendrojo biudžeto įvykdymo patvirtinimo dalį, II skirsnis – Europos Vadovų Taryba ir Taryba
      EUROPOS PARLAMENTAS,

                  —

                  atsižvelgdamas į Europos Sąjungos 2011 finansinių metų bendrąjį biudžetą (1),

                  —

                  atsižvelgdamas į Europos Sąjungos 2011 finansinių metų konsoliduotąsias metines ataskaitas (COM(2012) 436 – C7-0226/2012) (2),

                  —

                  atsižvelgdamas į Audito Rūmų 2011 finansinių metų metinę biudžeto vykdymo ataskaitą kartu su audituotų institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2011 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į savo 2013 m. balandžio 17 d. sprendimą (5), kuriuo atidedamas sprendimas dėl 2011 finansinių metų biudžeto įvykdymo patvirtinimo, ir prie jo pridedamą rezoliuciją,

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 50, 86, 145, 146 ir 147 straipsnius,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (7), ypač į jo 164, 165 ir 166 straipsnius,

                  —

                  atsižvelgdamas į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (8),

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į antrąjį Biudžeto kontrolės komiteto pranešimą (A7-0310/2013),

                  A.

                  kadangi demokratinėje visuomenėje mokesčių mokėtojai ir apskritai visuomenė turi teisę būti informuoti apie valstybės lėšų panaudojimą (9);

                  B.

                  kadangi piliečiai turi teisę žinoti, kaip leidžiamos lėšos, gautos iš jų sumokėtų mokesčių, ir kaip naudojamasi politiniams organams suteiktais įgaliojimais;

                  C.

                  kadangi Taryba, kuri yra Sąjungos institucija, turėtų būti demokratiškai atskaitinga Sąjungos piliečiams, kadangi ji naudojasi Europos Sąjungos bendrojo biudžeto lėšomis;

                  D.

                  kadangi Parlamentas yra vienintelė tiesiogiai renkama Sąjungos institucija ir yra atsakingas už Europos Sąjungos bendrojo biudžeto įvykdymo patvirtinimą;

                  1.

                  pabrėžia Parlamento vaidmenį, nurodytą Sutartyje dėl Europos Sąjungos veikimo (SESV), tvirtinant biudžeto įvykdymą;

                  2.

                  pažymi, kad pagal SESV 335 straipsnį „Sąjungai atstovauja institucijos, remdamosi savo administracine autonomija, tokiais klausimais, kurie susiję su jų atitinkama veikla“ ir tai reiškia, kad atsižvelgiant į Finansinio reglamento 55 straipsnį institucijos yra individualiai atsakingos už savo biudžeto įgyvendinimą;

                  3.

                  pažymi, kad pagal Darbo tvarkos taisyklių 77 straipsnį „nuostatos, reglamentuojančios procedūrą dėl patvirtinimo, kad Komisija biudžetą įvykdė, taip pat taikomos […] procedūrai patvirtinti biudžeto įvykdymą asmenims, atsakingiems už kitų Europos Sąjungos institucijų ir įstaigų, tokių kaip Taryba (dėl jos vykdomosios veiklos), Europos Sąjungos Teisingumo Teismas, Audito Rūmai, Europos ekonomikos ir socialinių reikalų komitetas ir Regionų komitetas, biudžeto įvykdymą“;

         Audito Rūmų nuomonė dėl Europos Vadovų Tarybos ir Tarybos, pareikšta jų 2011 finansinių metų patikinimo pareiškime

                  4.

                  pabrėžia, kad Audito Rūmai į 2011 finansinių metų metinę ataskaitą įtraukė pastabas dėl Europos Vadovų Tarybos ir Tarybos viešųjų pirkimų procedūrų, susijusių su valymo paslaugomis ir tarnybinės aprangos bei batų pirkimu, kuriose nustatyta tam tikrų trūkumų taikant atrankos ir sutarčių sudarymo kriterijus;

                  5.

                  atkreipia dėmesį į Tarybos paaiškinimą dėl viešųjų pirkimų trūkumų ir jos patikinimą, kad buvo visapusiškai laikomasi Finansinio reglamento idėjų ir principų;

                  6.

                  pritaria Audito Rūmų rekomendacijoms, kad įgaliojimus suteikiantys pareigūnai, taikydami tinkamas patikras ir geresnes gaires, turėtų tobulinti viešųjų pirkimų procedūrų rengimą, koordinavimą ir vykdymą; rekomenduoja griežčiau taikyti viešųjų pirkimų taisykles, kurių privalo laikytis visos Sąjungos institucijos;

                  7.

                  pažymi, kad Taryba nepateikė jokio tolesnio atsakymo į Audito Rūmų rekomendaciją dėl viešųjų pirkimų procedūrų tinkamų patikrų ir geresnių gairių;

         Neišspręsti klausimai

                  8.

                  apgailestauja, kad vykdant 2007, 2008, 2009 ir 2010 finansinių metų biudžeto įvykdymo patvirtinimo procedūras būta sunkumų, kilusių dėl Tarybos nebendradarbiavimo; pažymi, kad Parlamentas atsisakė patvirtinti Tarybos Generaliniam sekretoriui, jog Tarybos 2009 ir 2010 finansinių metų biudžetas įvykdytas, dėl priežasčių, nurodytų 2011 m. gegužės 10 d. (10), 2011 m. spalio 25 d. (11), 2012 m. gegužės 10 d. (12) ir 2012 m. spalio 23 d. (13) Parlamento rezoliucijose;

                  9.

                  tikisi, kad ateityje metinėse veiklos ataskaitose, kurias gauna Parlamentas iš Tarybos, bus pateikta išsami visų žmogiškųjų išteklių, suskirstytų pagal kategoriją, lygį, lytį, pilietybę ir profesinį mokymą, apžvalga, taip pat Tarybos vidaus sprendimai biudžeto klausimais;

                  10.

                  pabrėžia, kad Europos Vadovų Tarybos ir Tarybos biudžetai turėtų būti atskirti siekiant didesnio jų finansinio valdymo skaidrumo ir geresnės abiejų institucijų atskaitomybės;

                  11.

                  pakartoja, kad Taryba turi pateikti išsamų raštišką paaiškinimą ir jame išsamiai nurodyti visą asignavimų, panaudotų pastatui Résidence Palace pirkti, sumą, biudžeto punktus, pagal kuriuos šie asignavimai buvo panaudoti, įmokas, kurios iki šiol sumokėtos, įmokas, kurias dar reikia sumokėti, ir pastato panaudojimo paskirtį;

                  12.

                  apgailestauja dėl to, kad Taryba ir toliau atsisako atsakyti į Parlamento klausimus;

                  13.

                  pakartoja, kad vis dar laukia Tarybos atsakymo į klausimus ir dokumentų, kuriuos paprašyta pateikti 2012 m. gegužės 10 d. Parlamento rezoliucijoje; ragina Tarybos Generalinį sekretorių pateikti raštu Parlamento Biudžeto kontrolės komitetui išsamius atsakymus į šiuos klausimus;

                  14.

                  primygtinai tvirtina, kad Tarybos išlaidas būtina tikrinti taip pat išsamiai, kaip ir kitų institucijų; mano, kad pagrindiniai tokio tikrinimo elementai nustatyti 2012 m. spalio 23 d. Parlamento rezoliucijoje;

                  15.

                  tačiau palankiai vertina tai, kad Tarybai pirmininkavusi valstybė narė priėmė Parlamento kvietimą dalyvauti 2013 m. balandžio 16 d. plenariniame posėdyje vykusiose diskusijose dėl pranešimų, susijusių su 2011 m. biudžeto įvykdymo patvirtinimu; pritaria tam, kad Tarybai pirmininkavusi valstybė narė teigiamai vertino Parlamento ir Tarybos naudingo bendradarbiavimo plėtojimą;

                  16.

                  atkreipia dėmesį į Tarybai pirmininkavusios Airijos pasiūlymą sukurti tarpinstitucinę darbo grupę, kuri galėtų derėtis dėl galimų sprendimų Tarybos biudžeto įvykdymo patvirtinimo klausimu; tikisi, kad Tarybai pirmininkaujanti Lietuva pateiks konkretų pasiūlymą;

         Parlamento teisė patvirtinti biudžeto įvykdymą

                  17.

                  pabrėžia Parlamento išimtines teises patvirtinti biudžeto įvykdymą pagal SESV 317, 318 ir 319 straipsnius, atsižvelgiant į dabartinį interpretavimą ir praktiką, būtent, patvirtinti biudžeto įvykdymą atskirai pagal kiekvieną biudžeto išlaidų kategoriją, kad būtų užtikrintas skaidrumas ir demokratinė atskaitomybė Sąjungos mokesčių mokėtojų atžvilgiu;

                  18.

                  primena, kad Komisija 2011 m. lapkričio 25 d. atsakyme į Biudžeto kontrolės komiteto pirmininko laišką teigia, jog pageidautina, kad Parlamentas ir toliau tvirtintų, kaip tai darė iki šiol, kitų institucijų, įskaitant Tarybą, biudžeto įvykdymą, šį tvirtinimą atidėtų ar nepatvirtintų;

                  19.

                  laikosi nuomonės, kad bet kokiu atveju turi būti įvertintas Tarybos, kaip Sąjungos institucijos, nagrinėjamais finansiniais metais vykdytas valdymas, taip užtikrinant, kad būtų laikomasi Parlamento išimtinių teisių, visų pirma užtikrinta demokratinė atskaitomybė Sąjungos piliečiams;

                  20.

                  todėl mano, kad galėtų būti padaryta tam tikra pažanga, jeigu Parlamentas ir Taryba kartu nustatytų sąrašą dokumentų, kuriais turėtų būti keičiamasi siekiant atlikti atitinkamą kiekvienos institucijos vaidmenį biudžeto įvykdymo tvirtinimo procese;

                  21.

                  mano, kad užtikrinus pakankamą abiejų institucijų bendradarbiavimą, kuris būtų realizuojamas vykdant atvirą ir oficialią dialogo procedūrą, šiuo sudėtingu laikotarpiu Sąjungos piliečiams būtų pasiųstas teigiamas ženklas.

         (1)  OL L 68, 2011 3 15, p. 1.

         (2)  OL C 348, 2012 11 14, p. 1.

         (3)  OL C 344, 2012 11 12, p. 1.

         (4)  OL C 348, 2012 11 14, p. 130.

         (5)  OL L 308, 2013 11 16, p. 20.

         (6)  OL L 248, 2002 9 16, p. 1.

         (7)  OL L 298, 2012 10 26, p. 1.

         (8)  OL C 139, 2006 6 14, p. 1.

         (9)  2003 m. gegužės 20 d. Teisingumo Teismo sprendimas sujungtose bylose C-465/00, C-138/01 ir C-139/01 prieš Österreichischer Rundfunk ir kt. ([2003], Rink. I-4989, 85 dalis).

         (10)  OL L 250, 2011 9 27, p. 25.

         (11)  OL L 313, 2011 11 26, p. 13.

         (12)  OL L 286, 2012 10 17, p. 23.

         (13)  OL L 350, 2012 12 20, p. 71.


title: 1981 m. gruodžio 3 d. Tarybos sprendimas dėl Europos laukinės gamtos ir gamtinės aplinkos apsaugos konvencijos sudarymo

text:
Svarbus teisinis pranešimas

|

31982D0072

Oficialusis leidinys L 038 , 10/02/1982 p. 0001 - 0002 specialusis leidimas suomių kalba: skyrius 11 tomas 10 p. 0087  specialusis leidimas ispanų kalba: skyrius 15 tomas 3 p. 0084  specialusis leidimas švedų kalba: skyrius 11 tomas 10 p. 0087  specialusis leidimas portugalų kalba skyrius 15 tomas 3 p. 0084

		Tarybos sprendimas1981 m. gruodžio 3 d.dėl Europos laukinės gamtos ir gamtinės aplinkos apsaugos konvencijos sudarymo(82/72/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 235 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi Europos Bendrijų aplinkos apsaugos veiksmų programa patvirtinta 1973 m. lapkričio 22 d. deklaracija [3] ir papildyta 1977 m. gegužės 17 d. rezoliucija [4]; kadangi, kaip apibrėžta šiuose teisės aktuose, Bendrijos aplinkos apsaugos politikos tikslas yra pagerinti Bendrijos tautų gyvenimo kokybę, gyvenamąją aplinką ir gyvenimo sąlygas;kadangi šiam tikslui ypač svarbu užtikrinti teisingą išteklių ir natūralios aplinkos valdymą bei vengti bet kokio jų eikvojimo, dėl ko pastebimai sutriktų ekologinė pusiausvyra;kadangi taip pat turėtų būti ieškoma bendrų aplinkos apsaugos problemų sprendimų su valstybėmis, kurios nėra Bendrijos narės, visų pirma tarptautinėse organizacijose;kadangi Taryba pagal Bendrijos aplinkos apsaugos veiksmų programą priėmė Direktyvą 79/409/EEB dėl laukinių paukščių apsaugos [5], kuri apima šių rūšių apsaugą, tvarkymą bei kontrolę ir nustato jų naudojimo taisykles;kadangi Bendrija dalyvavo Europos Tarybos derybose dėl Europos laukinės gamtos ir gamtinės aplinkos apsaugos konvencijos;kadangi ta Konvencija buvo pasirašyta 1979 m. rugsėjo 19 d.;kadangi Bendrijai būtina dalyvauti įgyvendinant minėtą Konvenciją, kad pasiekti vieną iš Bendrijos tikslų;kadangi šiam tikslui reikiami įgaliojimai Sutartyje, išskyrus jos 235 straipsnį, nenumatyti;kadangi Bendrija dalyvaus šiame įgyvendinime pasinaudodama įgaliojimais, kuriuos suteikia esamos bendrosios taisyklės ir kuriuos jai suteiks ateityje priimami Tarybos teisės aktai, taip pat panaudodama Bendrijos veiksmų (tyrimų – pasikeitimo informacija) konkrečiose srityse rezultatus;kadangi Bendrijai būtina patvirtinti minėtą Konvenciją;kadangi laukinės floros ir faunos gyvenimo sąlygos Grenlandijoje iš esmės skiriasi nuo floros ir faunos gyvenimo sąlygų kituose Bendrijos regionuose dėl bendrų aplinkybių, ypač dėl klimato, mažo gyventojų tankumo ir išskirtinio salos dydžio bei geografinės salos padėties;kadangi dėl šio fakto Taryba jau turėjo išskirti Grenlandiją iš Direktyvos dėl laukinių paukščių apsaugos taikymo sferos;kadangi dėl to Grenlandiją reikėtų išskirti ir iš Konvencijos taikymo sferos,NUSPRENDĖ:1 straipsnisŠiuo dokumentu Europos laukinės gamtos ir gamtinės aplinkos apsaugos konvencija patvirtinama Europos ekonominės bendrijos vardu.Konvencijos tekstas pateikiamas šio sprendimo priede.2 straipsnisTarybos Pirmininkas pateikia 19 Konvencijos straipsniu [6] numatytą patvirtinimo dokumentą teritorijoms, kuriose taikoma Europos ekonominės bendrijos steigimo sutartis joje nustatytomis sąlygomis, išskyrus Grenlandiją.Priimta Briuselyje, 1981 m. gruodžio 3 d.Tarybos varduPirmininkasT. King[1] OL C 175, 1980 7 14, p. 17.[2] OL C 53, 1980 3 3, p. 50.[3] OL C 112, 1973 12 20, p. 1.[4] OL C 139, 1977 6 13, p. 1.[5] OL L 103, 1979 4 25, p. 1.[6] Konvencijos įsigaliojimo datą Europos Bendrijų oficialiajame leidinyje paskelbs Tarybos Generalinis sekretoriatas.--------------------------------------------------


title: 1994 m. kovo 29 d. Tarybos sprendimas dėl Europos bendrijos ir Europos rekonstrukcijos ir plėtros banko susitarimo pasikeičiant raštais dėl Bendrijos įnašo į Branduolinės saugos sąskaitą sudarymo

text:
Svarbus teisinis pranešimas

|

31994D0479

Oficialusis leidinys L 200 , 03/08/1994 p. 0033 - 0034 specialusis leidimas suomių kalba: skyrius 11 tomas 32 p. 0114  specialusis leidimas švedų kalba: skyrius 11 tomas 32 p. 0114

		Tarybos sprendimas1994 m. kovo 29 d.dėl Europos bendrijos ir Europos rekonstrukcijos ir plėtros banko susitarimo pasikeičiant raštais dėl Bendrijos įnašo į Branduolinės saugos sąskaitą sudarymo(94/479/EB)EUROPOS SĄJUNGOS TARYBA,atsižvelgdama į Europos ekonominės bendrijos steigimo sutartį, ypač į jos 235 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],Kadangi dėl susidariusios pavojingos padėties branduolinės saugos srityje keliose Centrinės ir Rytų Europos bei buvusiose Sovietų Sąjungos valstybėse, reikia tarptautinių pastangų tam, kad, kaip dalis koordinatuotos strategijos, būtų sustiprintas branduolinės saugos lygis šiose valstybėse; kadangi Bendrija per savo techninės pagalbos programas Phare ir Tacis tam skiria ženklias priemones; kadangi Komisija taip pat pateikė pasiūlymą dėl sprendimo, iš dalies keičiančio Sprendimą 77/270/Euratomas, kuris įgalioja Komisiją sudaryti sutartis dėl Euratomo skolinimosi siekiant prisidėti prie finansavimo, reikalingo pagerinti efektyvumo lygį ir atominių elektrinių saugumą tam tikrose valstybėse, kurios nėra narės,Kadangi kaip papildymas šioms jau vykdomoms pastangoms kartu su Europos bendrijos ir Europos rekonstrukcijos ir plėtros banku buvo įsteigtas daugiašalis fondas, vadinamas Branduolinės saugos sąskaita, kurio tikslas yra finansuoti trumpalaikio laikotarpio priemones, siekiant sustiprinti branduolinės saugos lygį minėtose valstybėse; kadangi Europos Vadovų Taryba susitikime Lisabonoje, taip pat 1992 m. gruodžio mėn. 7 d. Taryba išreiškė pageidavimą, kad Bendrija įneštų įnašą į fondą;Kadangi Komisija turi užtikrinti, kad visos operacijos, įvykdytos remiantis Europos bendrijos ir Europos rekonstrukcijos ir plėtros banko Branduolinės saugos sąskaita yra koordinuojamos su Europos Sąjungos branduolinės saugos strategija, skirta Vidurio ir Rytų Europos bei buvusioms Sovietų Sąjungos šalims;Kadangi, siekiant nustatyti labiausiai tinkamos pagalbos strategijas, branduolinė sauga turi būti matoma kaip dalis bendros energijos pasirinkimo problemos Vidurio ir Rytų Europos bei buvusioms Sovietų Sąjungos šalyse; esant tokioms aplinkybėms atkreipdama dėmesį į 1993 m. birželio mėn. parengtos bendros ataskaitos Pasaulio banko, Tarptautinės energijos agentūros ir Europos rekonstrukcijos ir plėtros banko išvadas;Kadangi priimančiosios šalys turi laikytis pagrindinių tarptautinių saugos susitarimų, prisijungti prie Vienos ir Paryžiaus tarptautinių konvencijų dėl ūkio subjektų civilinės atsakomybės ir dėl to nustatyti tinkamas taisykles, reglamentuojančias draudimą;Kadangi priimančiosios šalys turi turėti nepriklausomas saugos institucijas, planuoti pakeisti savo labiausiai nesaugias atomines elektrines, parengti energijos taupymo priemones, siekti palaipsniui įvesti tikrą energijos kainodarą ir turėti bendrą rengiamą energijos programą;Kadangi bet kuri trumpu laikotarpiu laikoma būtina materialinė pagalba, skirta pavojingiausioms elektrinėms – daugiausia su RBMK ir VVER-230 reaktoriais – kai jos yra svarbiausios generuojant elektrą priimančiojoje šalyje, visada turi priklausyti nuo esančio ar rengiamo pirmalaikio šių elektrinių uždarymo plano;Kadangi pagal biudžeto procedūrą Komisija Europos Parlamentui ir Tarybai parengs metinę ataskaitą dėl operacijų, vykdomų remiantis Europos bendrijos ir Europos rekonstrukcijos ir plėtros banko Branduolinės saugos sąskaita ir dėl jų suderinamumo su Europos Sąjungos branduolinės saugos strategija;Kadangi Taryba įgaliojo Komisiją derėtis dėl susitarimo, nustatančio Bendrijos įnašą į Branduolinės saugos sąskaitą; kadangi šis susitarimas turi būti patvirtintas;Šiuo sprendimu Bendrijos vardu patvirtinamas Europos bendrijos ir Europos rekonstrukcijos ir plėtros banko susitarimas pasikeičiant raštais dėl Bendrijos įnašo į Branduolinės saugos sąskaitą.Kadangi aptariamas susitarimas padės pasiekti Bendrijos tikslus; kadangi Sutartis dėl šio sprendimo priėmimo nesuteikia kitų įgaliojimų, nei tų, kurie nurodyti 235,NUSPRENDĖ:1 straipsnisŠiuo sprendimu Bendrijos vardu patvirtinamas Europos bendrijos ir Europos rekonstrukcijos ir plėtros banko susitarimas pasikeičiant raštais dėl Bendrijos įnašo į Branduolinės saugos sąskaitą.Pasikeitimo raštais tekstas pridedamas prie šio sprendimo.2 straipsnisBendriją donorų Asamblėjoje ir, jeigu reikia, Branduolinės saugos apskaitos vykdomajame komitete atstovauja Komisija, kuri skiria savo atstovus.3 straipsnisŠis sprendimas skelbiamas Europos Bendrijų oficialiajame leidinyje.Priimta Briuselyje, 1994 m. kovo 29 d.Tarybos varduPirmininkasG. Moraitis[1] 1994 m. kovo 11 d. pateikta nuomonė (OL C 91, 1994 3 28).--------------------------------------------------